Den islandske fløj skifter til den ungarske klub den 1. juli. - Stefan Sigurmannsson har fået en mulighed for at skifte til den ungarske storklub, og da vi har fået vores krav opfyldt, er aftalen faldet på plads. Samtidig er vi godt dækket ind på positionen med Buster Juul, siger direktør Jan Larsen, Aalborg Håndbold i en pressemeddelelse. Sigurmannsson glæder sig over skiftet. - Jeg er glad for, at Aalborg Håndbold giver mig mulighed for at skifte til Pick Szeged. Nu har jeg sammen med resten af holdet fuld fokus på de resterende kampe i grundspillet i ligaen, så vi får det bedst mulige udgangspunkt til slutspillet. Det tegner jo rigtig godt, siger Stefan Sigurmannsson, der kom til Aalborg Håndbold fra Rhein-Neckar Löwen før denne sæson. Aalborg Håndbold tager lørdag mod Mors-Thy Håndbold i Gigantium.

Opsummering:
Aalborg Håndbold har solgt den islandske venstre fløj, Stefan Sigurmannsson til den ungarske klub MOL-Pick Szeged.